Document ID: 32015D0069

ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/69 ΤΗΣ ΕΠΙΤΡΟΠΉΣ
της 3ης Δεκεμβρίου 2014
για την έγκριση του όγδοου ενημερωμένου καταλόγου τόπων κοινοτικής σημασίας για την ηπειρωτική βιογεωγραφική περιοχή
[κοινοποιηθείσα υπό τον αριθμό C(2014) 9072]
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (1), και ιδίως το άρθρο 4 παράγραφος 2 τρίτο εδάφιο,
Εκτιμώντας τα ακόλουθα:
(1)
Η ηπειρωτική βιογεωγραφική περιοχή που αναφέρεται στο άρθρο 1 στοιχείο γ) σημείο iii) της οδηγίας 92/43/ΕΟΚ περιλαμβάνει το ενωσιακό έδαφος του Λουξεμβούργου και τμήματα των ενωσιακών εδαφών του Βελγίου, της Βουλγαρίας, της Τσεχικής Δημοκρατίας, της Δανίας, της Γερμανίας, της Γαλλίας, της Ιταλίας, της Αυστρίας, της Πολωνίας, της Ρουμανίας, της Σλοβενίας και της Σουηδίας, όπως προσδιορίζονται στον βιογεωγραφικό χάρτη που ενέκρινε στις 20 Απριλίου 2005 η επιτροπή που έχει συσταθεί βάσει του άρθρου 20 της εν λόγω οδηγίας, εφεξής «η επιτροπή ενδιαιτημάτων».
(2)
Ένας αρχικός κατάλογος τόπων κοινοτικής σημασίας για την ηπειρωτική βιογεωγραφική περιοχή, κατά την έννοια της οδηγίας 92/43/ΕΟΚ, εγκρίθηκε με την απόφαση 2004/798/ΕΚ της Επιτροπής (2). Ο εν λόγω κατάλογος επικαιροποιήθηκε τελευταία με την εκτελεστική απόφαση 2013/741/ΕΕ της Επιτροπής (3).
(3)
Οι τόποι που περιλαμβάνονται στον κατάλογο τόπων κοινοτικής σημασίας για την ηπειρωτική βιογεωγραφική περιοχή αποτελούν τμήμα του δικτύου Natura 2000, το οποίο είναι ουσιαστικό στοιχείο της προστασίας της βιοποικιλότητας στην Ένωση. Για να επιτευχθεί περαιτέρω πρόοδος όσον αφορά τη συγκρότηση του δικτύου Natura 2000 και στο πλαίσιο της δυναμικής προσαρμογής του δικτύου αυτού, οι κατάλογοι των τόπων κοινοτικής σημασίας επανεξετάζονται τακτικά.
(4)
Από τον Οκτώβριο του 2012 τα κράτη μέλη πρότειναν πρόσθετους τόπους κοινοτικής σημασίας για την ηπειρωτική βιογεωγραφική περιοχή, κατά την έννοια του άρθρου 1 της οδηγίας 92/43/ΕΟΚ. Τα κράτη μέλη υπέβαλαν επίσης μεταβολές στις σχετικές με τους τόπους πληροφορίες που περιλαμβάνονται στον κατάλογο των τόπων κοινοτικής σημασίας για την ηπειρωτική βιογεωγραφική περιοχή.
(5)
Βάσει του σχεδίου καταλόγου που συνέταξε η Επιτροπή σε συμφωνία με κάθε ενδιαφερόμενο κράτος μέλος, στο οποίο επίσης προσδιορίζονται οι τόποι που φιλοξενούν τύπους φυσικών ενδιαιτημάτων προτεραιότητας ή είδη προτεραιότητας, θα πρέπει να εγκριθεί ενημερωμένος κατάλογος επιλεγμένων τόπων κοινοτικής σημασίας για την ηπειρωτική βιογεωγραφική περιοχή. Το άρθρο 4 παράγραφος 4 και το άρθρο 6 παράγραφος 1 της οδηγίας 92/43/ΕΟΚ εφαρμόζονται στους νεοσυμπεριληφθέντες τόπους.
(6)
Οι γνώσεις όσον αφορά την ύπαρξη και την κατανομή των τύπων φυσικών ενδιαιτημάτων και των ειδών εξελίσσονται συνεχώς, συνεπεία της εποπτείας που επιβάλλει το άρθρο 11 της οδηγίας 92/43/ΕΟΚ. Ως εκ τούτου, η αξιολόγηση και η επιλογή των τόπων σε ενωσιακό επίπεδο πραγματοποιήθηκαν με βάση τις βέλτιστες διαθέσιμες πληροφορίες εκείνη την περίοδο.
(7)
Ορισμένα κράτη μέλη δεν έχουν προτείνει επαρκή αριθμό τόπων ώστε να ικανοποιούνται οι απαιτήσεις της οδηγίας 92/43/ΕΟΚ για ορισμένους τύπους ενδιαιτημάτων και ορισμένα είδη. Επιπλέον, οι γνώσεις σχετικά με την ύπαρξη και την κατανομή ορισμένων από τους τύπους φυσικών ενδιαιτημάτων του παραρτήματος I και ορισμένων από τα είδη του παραρτήματος II της οδηγίας 92/43/ΕΟΚ εξακολουθούν να μην είναι πλήρεις. Γι' αυτούς τους τύπους ενδιαιτημάτων και γι' αυτά τα είδη δεν μπορεί επομένως να θεωρηθεί ότι το δίκτυο Natura 2000 έχει ολοκληρωθεί.
(8)
Για λόγους σαφήνειας και διαφάνειας η εκτελεστική απόφαση 2013/741/ΕΕ πρέπει να καταργηθεί.
(9)
Τα μέτρα που προβλέπει η παρούσα απόφαση είναι σύμφωνα με τη γνώμη της επιτροπής ενδιαιτημάτων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται ο όγδοος ενημερωμένος κατάλογος τόπων κοινοτικής σημασίας για την ηπειρωτική βιογεωγραφική περιοχή, όπως παρατίθεται στο παράρτημα.
Άρθρο 2
Η εκτελεστική απόφαση 2013/741/ΕΕ καταργείται.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 3 Δεκεμβρίου 2014.

Labels: 12
19
20